Rådets konklusioner

af 17. december 2003

Strategi for en europæisk handlingsplan for økologisk landbrug og økologiske produkter

(2004/C 34/03)

I maj 2001 blev der holdt en konference i Danmark om økologisk landbrug og fælles tiltag på dette område i Europa, der var tilrettelagt af det danske landbrugsministerium. Denne konference var en opfølgning af den, der fandt sted i Østrig i 1999, og formålet var at igangsætte handlingsplanen for videreudvikling af det økologiske landbrug i Europa. Spørgsmålet var på dagsordenen for samlingen i Rådet (landbrug) den 19. juni 2001.

Europa-Kommissionen har udarbejdet et dokument med en analyse af mulighederne for en europæisk handlingsplan for økologisk landbrug og økologiske produkter, jf. dok. 15619/02 af 20. december 2002.

På møderne i Bruxelles i 2003 gav alle medlemsstaterne deres tilslutning til Kommissionens initiativ og opfordrede Kommissionen til at indlede arbejdet med handlingsplanen.

På mødet i november 2003 i Salzburg understregede den europæiske konference om udviklingen i landdistrikterne, at hovedformålet er at styrke landbrugssektorens konkurrenceevne ved hjælp af diversificering, innovation og forædlede produkter under hensyn til mangfoldigheden i landbrugspotentialet i forskellige landbrugsområder.

På baggrund af følgende betragtninger:

de mange definitioner af "økologisk landbrug", der anvendes i EU-institutionerne, FN (FAO og Codex Alimentarius), de enkelte stater og internationale organisationer (IFOAM) skal gøres ensartede. Det er derfor nødvendigt at forsøge at nå til enighed om én definition;

økologisk landbrug skal gøres til et af det europæiske fødevaresystems aktiver sammen med typiske produkter og kvalitetsprodukter, således at det bliver et avanceret element i hele landbrugs- og fødevareområdets bæredygtighed. Det skal derfor støttes med tilstrækkelig forskning og innovation, der er integreret på europæisk plan;

det er fastslået, at økologisk landbrug er afgørende for bevarelsen af biodiversiteten og de ikke-fornyelige ressourcer, der anvendes i landbruget, og for gennemførelsen af politikkerne for landdistriktudvikling samt for fødevareproduktionens sikkerhed og kvalitet, og at det derfor spiller en førende rolle i hele det europæiske landbrugs- og fødevaresystem;

den nye fælles landbrugspolitik har afgørende betydning for de reelle muligheder for at opretholde og udvikle sektorens produktionsgrundlag, og det er derfor meget vigtigt, at handlingsplanen også evaluerer de forskellige reforminstrumenters indvirkning på gennemførelsen af reformen for så vidt angår økologisk landbrug og derved virker som yderligere vejledning for medlemsstaterne i deres valg af instrumenter;

det er påvist, at økologisk landbrug spiller en vigtig rolle i miljøpolitikkerne, især med hensyn til reduktion af skadelige emissioner i atmosfæren, bekæmpelse af ørkendannelse og forvaltning og bevaring af vandressourcerne og naturmiljøet;

på baggrund af de afgørelser, som EU har truffet vedrørende produktion, markedsføring og mærkning af GMO'er, og retningslinjerne for sameksistens mellem konventionel og økologisk produktion og genetisk modificeret produktion, må det overvejes om produktion af GMO'er og økologisk produktion er forenelige, navnlig med henblik på at undgå utilsigtet forekomst af GMO'er;

væksten i det økologiske landbrug må betragtes som permanent, da der er en stigende efterspørgsel efter økologiske produkter. Derfor spiller initiativer til forbedring af afsætningsvilkårene og sikring af bedre forbrugeroplysning en nøglerolle;

OPFORDRER RÅDET KOMMISSIONEN TIL:

- at ajourføre målene i det forberedende dokument, således at aktionerne under miljøhandlingsprogrammet tilpasses til den strategiske rolle, som det økologiske landbrug skal spille i forbindelse med EU's miljøpolitikker, og til udviklingen i den nye referenceramme som følge af reformen af den fælles landbrugspolitik;

- på baggrund af de afgørelser, som EU har truffet vedrørende produktion, markedsføring og mærkning af GMO'er, og retningslinjerne for sameksistens mellem konventionel og økologisk produktion og genetisk modificeret produktion at lade de strategiske mål i handlingsplanen omfatte forvaltning og udnyttelse af økologisk produktion ved hjælp af passende foranstaltninger for økologisk produktion, bl.a. kontrol med utilsigtet forekomst af GMO'er;

- at fremme, også på internationalt plan, initiativer til at få fastlagt en definition af "økologisk landbrug" og "økologisk produkt". Med henblik herpå opfordres Kommissionen til at evaluere omkostninger og fordele ved at anvende det europæiske logo for alle økologiske landbrugsprodukter uanset oprindelse - uden dermed at udelukke anvendelse af andre logoer - og lancere effektive kampagner over for alle europæiske forbrugere for at fremme forbruget af og handelen med tredjelande med sådanne produkter og forbedre deres frie bevægelighed;

- at lade de strategiske mål i handlingsplanen omfatte en evaluering af medlemsstaternes muligheder for at fremme frivillige initiativer til etablering af områder i landdistrikterne, hvor der kan fremstilles forædlede produkter såsom økologiske produkter sammen med de typiske og traditionelle som led i en territorial udvikling af kvalitetsprodukter. Med henblik på således at øge landbrugssektorens konkurrenceevne samt forbedre organiseringen mellem de forskellige deltagere i den økologiske produktionskæde bør der tages hensyn til det landbrugsmæssige potentiales mangfoldighed i forskellige landdistrikter;

- at fortsætte undersøgelserne om, hvorvidt der på europæisk plan bør oprettes

a) en uafhængig komité, der kan yde teknisk og videnskabelig bistand, give retningslinjer for forskning og innovation inden for økologisk landbrug og fremme synergien inden for rammerne af et netværk mellem de enkelte medlemsstaters ekspertisecentre

b) en økonomisk overvågningsenhed, der kan vurdere udviklingen med hensyn til udbud af og efterspørgsel efter økologiske produkter;

- at fortsætte tilpasningen af de grundlæggende bestemmelser vedrørende kontrol med henblik på at lade kontrolsystemet omfatte hele det økologiske område på grundlag af en risikoanalyse, at fremme produkternes sporbarhed og forenkle de administrative procedurer. I forbindelse hermed bør der også tages passende hensyn til import af økologiske produkter fra tredjelande;

- til senest i februar 2004 at orientere Rådet om det hidtidige arbejde med den europæiske handlingsplan med henblik på fremlæggelse af planen senest i maj 2004.